1Kristus bake tu vuzehi vahi meedam dam num debu Tesalonika laba azihi dam abo im Ai Alati im Boehàda Yesus Kristusti im damalehe dam oa, sunit nim iho Paulusti Silasti Timotiusti labihasu toedume uba oluho. Neàte. Im làtela nibe uba ozome neha, “Im Ai Alati im Boehàda Yesus Kristusti ahili uba ozahit deeli im neà bak modi esuidase. Labi uba modi um ahu faheme fi goaitom vaba gi vabademsuse,” lahame iho ozodume Ala bake labihasu tom gagodam bak. 2Iho Ala bake dihasi tom gagoda. Dihasi tom gagoda. Labihadam di lam im ba um fa vabilem vabak. Iho gi ubu uho lab meedam bak laba vi ozome Ala bake, “Am abo neàte,” lahame tom vou baedam bak. 3Labi iho im Ai Ala bake tom gagodam di labe uho neà bak nehasu meedaha bak nim iho vi ozodam bohu modesdam labe im Ai Ala bake tom vou baedam bak. Uho Kristus bake tu vuzehi meedàmu Alat Aho gagoho im lam uho meeda. Labi laha uho dam giida totbaho laba deeli meedam labe ame dam laba vi tau vabieda. Labi laha uho fet ozo, “Im Boehàda Yesus Kristus ba fa le tame,” laham bak laba uho um ahu nasi tu vou faodamdaleàmu damat uba vabidam di uho naedamat um ahu it vou faovoi ozodam labe ba vanamai mu bedi voom vaba abo gi ozahit keàtedi meedam bohu meedam bak. Uho im labihasu ahebu meedam labe iho vi ozodume Ala bake tom vou baedam bak. 4Imti vahi Kristus bake tu vuzehi meedam dam abo Alat deeli meedam dam oa, Alat neha, “Um Am damalese,” lahame fet ozome esuhu labe uba modi um fa ab Am damaleham bak. Laham bak lam im ozobohudi fa Ala bake vou baedam bak. 5Nehaha labe im ozobohudehe bak. Iho amu uba ahamte le im Boehàda Yesus labe Aho meedume vou esmoho Im Neàna lam uba vou vameatedaha di lam iho gi im lamota meedam labe uho aime tu vuzehi Am damalehe vabak. Abo Alam Aha Nutabe Neàna labe Aho Am feà lam iba modi vizi iho teudi ame Im Neàna lam uba vameadaha bak. Labi laha iho neha, “Im imbona modem bak,” lahame ame Im Neàna laba nasi tuhu bak lam um ozobohudehe bak. Labihasu meedaha labe uho laha tu vuzehehe bak. Iho amu uba le tau azihi di lam, “Ame im lam akatihasu meedam imot modela?” laham bak lam um biem bake iho uba tau vabiedam labe uho ab aame ozobohudeham bak. 6Labi laha uho im nehasu meedaha labe Alat uba modi Am damalehe bak lam im ozobohudehe bak. Damat uba abo duana vabidume um alihi nemahusi geàdamnàme uho gi ozahit deelehat keàtedi meedaha bak. Abo amu damat Yesus bake vabidamnàme Aho gi ozahit deelehat keàtedi meedam bak lamti labi damat ba iba vabidamnàme iho laha gi ozahit deelehat keàtedi meedam bak lamti ulohona uho laha etei ame baket ab tau vi meedamam bak. Nehaha bak. Iho amu uba ahamte le ame Im Neàna lam uba vou vameatedaha di lam damat uba duana vabidam bak ehenàme uho gi ozahigeàmu iho vou lehe im lam aime deeli uledi tu vuzehi meedaha bak. Uho deeli uledi meedaha bak lam Alam Aha Nutabe Neàna labe uba modi vizi uho deeli uledi meedaha bak. 7Labihàmu dam im Boehàda Yesus bake tu vuzehi meedam dam giida Makedonia bak laba azim dam lamti Akaya bak laba azim dam lamti labihasu damat uba vabidaha bak lam uho ozahigeàmu iho vou lehe Im Neàna lam uho aime uledi tu vuzehi keàtedi meedaha bak lam ame dam labe vi aame fa neo ame baket vi vouhodam labe keàtedi meedam bak. 8Nehaha labe iho labi gagoho bak. Ame Im Neàna lam iho uba vou le vameadaha di lam uho aime uledi tu vuzehi keàtedi meedam labe uho fa neo ame Im Neàna lam vou vameateda. Labihàmu ubu uho lab meedaha bak labet modi ame im aidaha dam labe fa neo ame baket modi Makedonia bak lamti Akaya bak lamti labihasu azim dam laba le ab fi goaitoi vou mode ladume uloholedaham bak. Lahana uho Ala bake tu vuzehi lab meedam bak lam gi bak netàda lamota ame im lam aime novaha vabak. Abo dam bak bohula bake esuhu dam iudu iumti iudu iumti ahebu meit vou vameatedume uloholehe bak. Labihàmu iho ba bak iuba lào? Bak iuba lào? Lahadam di lam uho amu Ala bake tu vuzehi lab keàtedi meedaha bak lam iho bak mei bake azihi dam laba iho ba vameadam vabak. 9Neham labe labihaha bak. Ame dam labe ihimo ozobohudi fa iba nehasu nasi gut vameadam bak. Iho amu uba ahamte le tau azihi di lam, “Im akatihasu meedam damat modela?” laham bak lam um biem bake iho uba tau vabiedam labe uho ozobohudehe bak lam ame dam labe laha ozobohudi iba gut vameadam bak. Labi laha uho amu damat na ostamna it auet modi alali vou baedamna zi laba ahu adat iedi, “Abo feàte,” lahame vou baedam bak lam fa mu voou fa Ala imboda abo elom gikina ahe neàna bohu vuusdam Ala abo Im feàna modem Ala laba fa tu vuzehi vou baedume im Aho gagohoda uho meedam bak lam laha iba gut vameadam bak. 10Labi uho fa Alam Adat asum ahoba iube fa bak niba lem bak lam uho um ahu vitasu vou faodam bak lam laha iba gut vameadam bak. Alat Am Adat lam damat amu Am oteme eloi usi behàsdi Alat modi ahedi fa usaha bak. Ame lab eloi fat ahedeheda lam Yesus am bak. Alat ba dam Aba tu vuzehem vab dam faki beodalo modem di iho Aba tu vuzehehe dam fa soat vausu fa vei neàdedamda Am am bak. Uho ame Da labe asum ahoba iube fa bak niba lem bak lam uho um ahu vitasu vou faodam bak lamti uho lab meedaha im totbaho lamti ahebu ame dam giida ozobohudi iba im labihasu gut vameadàmu iho ba akati aha ibidat ame dam laba vameadà?
ace_Latn